Imtella' Mejju 31, 2021 Ix-xjentist Ravi Gupta qal li l-infezzjonijiet ta' Covid-19 li qed jiġu rreġistrati fir-Renju Unit f'dawn l-aħħar jiem jindikaw li faqqgħet it-tielet mewġa ta' Covid-19. Il-Professur Gupta, li jgħallem fl-Università ta' Cambridge, spjega li għalkemm il-każi l-ġodda fir-Renju Unit huma relattivament baxxi, il-varjant Indjan qed jerġa' jibda jgħolli l-każi ġodda ta' Covid-19. F'dan l-isfond, ix-xjentist żied jgħid li jekk il-Gvern Ingliż se jneħħi l-kumplament tal-miżuri kontra l-Covid-19 fil-21 ta' Ġunju kif qal li se jagħmel, din jaf ma tkunx mossa tajba. Huwa qal li għadu kmieni biex ir-Renju Unit imur lura għal normalità sħiħa. Matul l-aħħar tlett ijiem, l-awtoritajiet tas-saħħa fir-Renju Unit irrapportaw aktar minn 4,000 każ ġdid ta' Covid-19, l-ogħla ammont ta' każijiet ġodda sa mill-1 ta' April li għadda.